**PRÁVNE DEJINY LATINSKEJ AMERIKY I**

**OTÁZKY NA SKÚŠKU + NÁLEŽITOSTI ZÁVEREČNEJ PRÁCE**

**Skúška je písomná. V dennom i externom štúdiu spočíva v samostatnom vypracovaní záverečnej práce študentkou/študentom** a jej emailovom zaslaní skúšajúcemu v deň skúšky. Záverečná práca musí úplne a dôsledne spĺňať príslušné náležitosti.

*Bonus pre tých, čo radi píšu.* Kvalitná záverečná práca sa môže stať základom odborného článku, ktorý môže byť publikovaný vo fakultných časopisoch Corpus Delicti alebo Ročenka!

**OTÁZKY NA SKÚŠKU**

**Otázky na skúšku sú témami, na ktoré možno napísať záverečnú prácu.** Študent si môže zvoliť aj **vlastnú tému.** Vlastná téma musí súvisieť s matériou predmetu Právne dejiny Latinskej Ameriky I. O téme a písaní záverečnej práce možno priebežne konzultovať s vyučujúcim/skúšajúcim.

**Konkrétne otázky na skúšku = témy záverečných prác:**

1. Aztécke otroctvo.
2. Aztécke rodinné právo a mayské rodinné právo – porovnanie.
3. Aztécke rodinné právo a inkské rodinné právo – porovnanie.
4. Mayské rodinné právo a inkské rodinné právo – porovnanie.
5. Aztécke trestné právo a mayské trestné právo – porovnanie.
6. Aztécke trestné právo a inkské trestné právo – porovnanie.
7. Mayské trestné právo a inkské trestné právo – porovnanie.
8. Súdna organizácia a súdny proces (procesné právo) u Aztékov, Mayov a Inkov – porovnanie.
9. Vládca u Aztékov, Mayov a Inkov – porovnanie.
10. Správa Aztéckej a Inkskej ríše – porovnanie.
11. Nespravodlivé (nelegitímne) dôvody conquisty podľa Vitoriu.
12. Spravodlivé (legitímne) dôvody conquisty podľa Vitoriu.
13. Valladolidská dišputa.
14. Spoločenské a právne postavenie jednotlivých kategórií obyvateľstva Indií (španielskej koloniálnej ríše v Amerike).
15. Systém správy Indií.
16. Právo Indií – všeobecná charakteristika.

**NÁLEŽITOSTI ZÁVEREČNEJ PRÁCE**

Záverečná práca (ďalej len „práca“) je zhrnutím podstatných faktov o téme, prevzatých z odborných zdrojov.

Práca musí byť založená minimálne na dvoch odlišných odborných zdrojoch, či už tlačených alebo internetových.

Je žiaduce pracovať so serióznymi zdrojmi. Napríklad, práca nemôže byť založená na článkoch z bežných (= neodborných) časopisov. Wikipediu možno použiť, ale iba obmedzene, čiže celá práca nemôže spočívať iba na Wikipedii.

Na používané zdroje nie je nutné priebežne odkazovať. Na konci práce ich však treba uviesť. Ak ide o internetové materiály, treba uviesť nielen ich internetovú adresu, ale aj ich názov a autora (okrem prípadu, že ide o anonymné internetové materiály).

Text práce musí byť jasný a zrozumiteľný. Treba si ho aj viackrát prečítať a v prípade potreby vylepšiť.

V práci sa pokúšame vyjadrovať odborne a vecne. Keďže práca je odborným textom, nie je v nej vhodné používať synonymá. Ak napríklad použijeme právnický pojem „záväzok“, používame v celej práci tento pojem a nenahrádzame ho jeho synonymom, teda pojmom „obligácia“.

Treba rešpektovať pravopis, gramatiku a štylistiku slovenčiny. Napríklad, nepíšme príliš dlhé alebo zbytočne komplikované vety, „nepreháňajme to“ s cudzojazyčnými výrazmi, skúsme sa vyvarovať bežne používaných, ale nespisovných výrazov (napr. jedná sa o, postrádať), obmedzme vyjadrovanie v trpnom rode (v angličtine či nemčine je to OK, ale v slovenčine nie), obmedzme heslovité vyjadrovanie v odrážkach (radšej píšme ucelené vety) atď.

Text práce má od začiatku až do konca rovnakú úpravu, napríklad v celom texte používame rovnaký druh písma (Times New Roman), rovnakú veľkosť písma (12), rovnaké riadkovanie (1,5), rovnaké okraje (2,5 cm z každej strany). V celom texte práce tiež jednotne vynechávame riadky (riadky sa vynechávajú pod nadpismi kapitol, podkapitol, nie však medzi odsekmi textu). Text zarovnáme doprava i doľava zároveň – pravý okraj textu teda nemôže byť „zubatý“.

Požadovaný rozsah záverečnej práce je päť až šesť strán súvislého textu. Všetko, čo je v práci uvedené, sa započítava do jej rozsahu.

Na začiatku záverečnej práce (na jej prvej strane) zhora uvedieme tieto **údaje:**

Trnavská univerzita v Trnave, Právnická fakulta

Akademický rok 2025/2026, zimný semester

Písomná skúška z predmetu Právne dejiny Latinskej Ameriky I.

Záverečná práca vypracovaná na tému:

Meno a priezvisko študentky/študenta:

Dátum skúšky: (zhoduje sa s termínom skúšky, na ktorý ste zapísaní v MAIS)

*Vynecháme dva riadky a pokračujeme úvodom.*

**Úvod**

Jasne, presne, výstižne uvedieme, čo je cieľom našej práce, teda akú tému spracúvame, na čo konkrétne sa pri tom zameriavame a pod. Tiež možno uviesť, či sme prácu, resp. jej jadro rozdelili na určité menšie časti a pod.

**Jadro**

Namiesto nadpisu Jadro uvedieme konkrétny názov kapitoly, napr. Všeobecná charakteristika aztéckeho otroctva.

Jadro môžeme (ale nemusíme) rozdeliť na menšie časti (podkapitoly).

Pri spracovaní témy práce v jej jadre sa nevyžaduje „objaviť Ameriku“, teda nie je potrebné priniesť vyslovene nové poznatky o téme. Na druhej strane, obyčajný prepis či dokonca skopírovanie informácií o téme zo zdrojov nepostačuje – informácie prevzaté zo zdrojov treba (aspoň sčasti) prerozprávať vlastnými slovami a podľa možnosti k nim treba pripojiť vlastné postrehy, komentáre.

Ak pracujeme so zdrojmi v cudzích jazykoch, môžeme pri ich preklade do slovenčiny využiť online prekladače. Ale: preklad (do slovenčiny), ktorý nám poskytne online prekladač, treba prečítať a upraviť! Často sa totiž stáva, že online prekladač preloží text v cudzom jazyku miestami nejasne, ba až nezrozumiteľne, nehovoriac už o slabšej štylistike. Skrátka, preklad do slovenčiny musí dávať zmysel + musí rešpektovať gramatiku a štylistiku slovenčiny.

Tému práce treba v jadre spracovať prehľadne, vyvážene, zrozumiteľne a výstižne. Postačuje jej stručné spracovanie.

**Záver**

Stručne zhrnieme jadro práce, teda „vypichneme“ to najpodstatnejšie z témy.

Ak téma spočíva v tom, že niečo s niečím porovnávame, najneskôr v závere musí byť príslušné porovnanie. Napríklad, ak porovnávame rodinné právo Aztékov a Mayov, nestačí prvé a druhé rodinné právo opísať – tieto práva treba aj systematicky porovnať, a to ešte v jadre alebo až v závere. Z porovnania musí byť zrejmé, v čom sa tieto práva odlišovali a čím sa navzájom podobali.

**Zoznam použitých zdrojov**

Uvedieme všetky skutočne použité zdroje. Konkrétne, pri každom zdroji uvedieme jeho autora (autorov), názov, miesto vydania, vydavateľstvo, rok vydania. Ak ide o internetový zdroj, uvedieme minimálne jeho názov a internetovú adresu (ak máme k dispozícii aj ďalšie údaje, napr. meno a priezvisko autora, uvedieme aj tieto údaje).

\*\*\*

**Hodnotenie záverečnej práce skúšajúcim**

Pri hodnotení záverečnej práce sa skúšajúci zameria predovšetkým na jej obsah, no zároveň bude prihliadať aj na úpravu textu, pravopis, gramatiku a štylistiku.